Ca și în cazul raportului Comisiei din 2018 în temeiul articolului 11 alineatul (4) din Regulamentul (CE) nr. 223/2009, majoritatea statelor membre au prezentat, în paralel cu rapoartele lor cu privire la punerea în aplicare a acțiunilor de îmbunătățire rezultate în urma celei de-a doua runde de evaluări inter pares, în temeiul cărora statele membre raportează Comisiei (Eurostat) în luna ianuarie a fiecărui an cu privire la orice măsuri pe care le-au adoptat pentru a monitoriza procesul de evaluare inter pares.

În plus, legea conține o obligație directă ca statisticile oficiale poloneze să fie elaborate în conformitate cu normele Codului de bune practici al statisticilor europene, garantând astfel cel mai înalt nivel al calității datelor.

Italia: Recent, s-a pus accentul pe măsuri pentru îmbunătățirea respectării principiului calității. Începând din anul 2018, biroul național de statistică, Istat, desfășoară un program de evaluare a calității prin efectuarea de audituri la autorități naționale pentru a evalua procesele lor statistice. În plus, un program de instruire îmbunătățește abilitățile de management al calității al autorităților naționale.

Rolul ASP în respectarea Codului de bune practici al statisticilor europene este enunțat mai clar și se trasează o linie clară pentru a separa difuzarea statisticilor de orice comunicare ministerială. În plus, ASP va emite aviz cu privire la competența profesională în domeniul statisticilor către comisia de audieri atunci când este numit în funcție personalul de conducere de nivel superior al serviciului de statistică din Franța. Acest aspect consolidează competența ASP de a asigura respectarea principiului independenței profesionale în întregul serviciu de statistică oficial francez.

Respectarea acestor linii directoare este monitorizată de către Statistics Denmark prin autoevaluări anuale efectuate de către autoritățile naționale și vizite periodice de evaluare inter pares efectuate de către Statistics Denmark. Pe baza acestei monitorizări, statisticianul național întocmește în fiecare an și prezintă guvernului un raport privind respectarea liniilor directoare.

Bulgaria: Institutul Național de Statistică din Bulgaria a reușit să îmbunătățească în ansamblu sistemul de management al calității, atât pe plan intern, cât și în sistemul național, per total, în ceea ce privește cooperarea cu alte autorități naționale (AN), elaborând statistici oficiale. De exemplu, a stabilit linii directoare comune privind difuzarea. În ceea ce privește rolul său de coordonare, institutului național de statistică i s-au conferit competențe de coordonare mai puternice în întregul sistem statistic național.

Cipru: Angajamentul privind asigurarea încrederii în statistici a fost aprobat de Consiliul de Miniștri la 16 octombrie 2018. În plus, Consiliul a autorizat ministrul finanțelor să dea instrucțiuni directorului serviciului de statistică pentru a continua publicarea angajamentului.

Spania: Începând cu anul 2016, angajamentul privind asigurarea încrederii a fost inclus într-un articol specific al fiecărui program anual din cadrul planului statistic național pentru perioada 2017-2020. În plus, în 2018, a fost creată o secțiune specifică pentru a aborda acest subiect pe pagina de internet a institutului național de statistică. Această secțiune include un rezumat al angajamentului pentru cetățeni, cu legături către toate programele anuale.

Islanda, care participă la Sistemul Statistic European în calitatea sa de țară membră a Spațiului Economic European (SEE), a stabilit, de asemenea, un angajament „de sine stătător”: Un document privind angajamentul privind asigurarea încrederii în statistici a fost introdus în documentele planului bugetar 2020-2024 și aprobat de Parlamentul țării. În document se reafirmă că una dintre condițiile preliminare pentru încrederea în statisticile economice și sociale utilizate pentru elaborarea politicilor și pentru evaluarea impactului deciziilor guvernamentale într-un mod neutru este credibilitatea statisticilor publice. De asemenea, textul indică faptul că, pentru a menține încrederea în statisticile oficiale, este necesar să se respecte principiile Codului de bune practici al statisticilor europene. În plus, reiese că autoritatea națională de statistică, Institutul Islandez de Statistică, are asigurate independența profesională și mediul de lucru necesare pentru aplicarea acestor norme atunci când pune în aplicare noi proiecte, colectează date și prelucrează și difuzează statistici.

În încheiere, este de remarcat și faptul că, deși în afara Sistemului Statistic European, trei țări din Balcanii de Vest au adoptat în mod oficial angajamente privind asigurarea încrederii în statistici: Albania la 10 noiembrie 2017, Muntenegru la 22 februarie 2018 și Macedonia de Nord la 17 octombrie 2018.

3.Concluzie

Pentru majoritatea statelor membre, angajamentul este intrinsec legislației naționale privind statisticile. Din rapoartele lor rezultă că obligația de a stabili un angajament duce la îmbunătățiri constante ale legislației relevante privind statisticile, în vederea unei mai bune puneri în aplicare a principiilor Codului de bune practici al statisticilor europene.

Pentru acest grup de state membre, un angajament guvernamental referitor la Codul de bune practici al statisticilor europene, necesar pentru sporirea încrederii publicului în statisticile oficiale, este respectat prin implicarea guvernelor în elaborarea legislației relevante. Mai mult decât atât, acest aspect este prezent în dispozițiile privind raportarea directă către guvern cu privire la punerea în aplicare a măsurilor care garantează respectarea principiilor Codului de bune practici al statisticilor europene.

În rândul țărilor care au stabilit angajamente „de sine stătătoare” sau sunt în curs de a face acest lucru, diferențele dintre formele alese reflectă caracteristicile specifice ale sistemului statistic național, precum și ale sistemului juridic. Este un proces îndelungat, dat fiind faptul că stabilirea angajamentului depinde de o decizie politică. Țările care încă lucrează la angajamentele lor „de sine stătătoare” înregistrează progrese. Între timp, acestea au îmbunătățit și mai mult punerea în aplicare a principiilor Codului de bune practici al statisticilor europene.

În general, se poate observa că guvernele și autoritățile statistice naționale din întreaga Uniune Europeană sunt din ce în ce mai conștiente de importanța asigurării încrederii publicului în statisticile europene printr-o mai bună punere în aplicare a principiilor din Codul de bune practici. În plus, în mod evident, condițiile pentru punerea în aplicare a Codului de bune practici se îmbunătățesc treptat și durabil.